11 ‘militante’ doodgeskiet ná dodelike moskee-aanvalBeseerde mense word ontruim vanaf die toneel van ŉ aanval op ŉ moskee in Bir al-Abed, wes van die stad El Arisj, in Egipte (24 November 2017). Foto: AP Egiptiese veiligheidsdienste het 11 vermeende militante in ŉ skietgeveg naby Sinai doodgeskiet, enkele dae nadat meer as 300 mense dood is in ŉ aanval op ŉ moskee in Noord-Sinai. Die Egiptiese ministerie van binnelandse sake het bevestig die weermag het ŉ vermoedelike militante-wegkruipplek aangeval in ŉ gebied op die grens van die provinsie Ismalia. Volgens die ministerie het ŉ skietgeveg tussen die weermag en militante uitgebreek. Verlede Vrydag het 305 besoekers aan ŉ moskee, onder wie 27 kinders, gesterf toe skieters, vermoedelik deel van ŉ plaaslike affiliasie van die Islamitiese Staat (Isis), op ŉ moskee toegeslaan het. Die aanval was die dodelikste van sy soort op Egiptiese burgers in die onlangse geskiedenis. Byna 130 mense is in die aanval gewond. Tussen 20 en 30 aanvallers wat Isis-vlae by hulle gehad het, het ploftoestelle in die moskee en onder aanbidders se motors laat ontplof voordat hulle op mense losgebrand het. Die skieters het ook op ambulanse geskiet wat die beseerdes na hospitale gehaas het. Ses vermeende militante is ná die dodelike aanval in hegtenis geneem nadat die Egiptiese weermag ŉ voortgesette militêre veldtog teen insypelaars op die Sinai-skiereiland, asook in die hoofstad, Kaïro, van stapel gestuur het. Egipte veg al jare lank teen ŉ dodelike insypeling van Islamitiese ekstremiste, maar die stryd het ŉ hoogtepunt bereik ná die omverwerping van die land se eerste demokraties-verkose president, Mohamed Morsi, leier van die Moslem-broederskap, in 2013.